2.pielikums

**Par valstij prioritāro nozaru attīstībai nepieciešamajām valsts pētījumu programmām**

Ministru kabineta 2018.gada 22.maija sēdes (prot. Nr.25 24.§) protokollēmuma 7.punkts (turpmāk – protkollēmuma 7.punkts) paredz, ka jautājums par papildu finansējumu valsts pētījumu programmām (turpmāk – VPP) skatāms Ministru kabinetā likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem, ievērojot valsts budžeta finansiālās iespējas. Ievērojot protkollēmuma 7.punktā noteikto, Izglītības un zinātnes ministrija (turpmāk – IZM) lūdza visām nozaru ministrijām iesniegt informāciju par to pārraudzības nozaru attīstībai nepieciešamajām VPP, to mērķiem, uzdevumiem un nepieciešamo finansējumu, lai likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā iesniegtu horizontālu prioritāro pasākumu, ar kuru tiks lūgts piešķirt finansējumu nozaru ministrijām jaunu VPP izveidošanai un finansēšanai.

Ir apkopota nozaru ministriju sniegtā informācija par to pārraudzības nozaru attīstībai nepieciešamajām VPP, to mērķiem, uzdevumiem un nepieciešamo finansējumu.

# **I. Nozaru ministrijām nepieciešamo VPP mērķi un uzdevumi**

# **Kultūras ministrija**

**Mērķis –** *Izveidot VPP pētījumu īstenošanai kultūras mantojuma, kultūras daudzveidības un mākslinieciskās jaunrades jomās ar mērķi veicināt kultūras kapitāla efektīvu izmantošanu Latvijas tautsaimniecības attīstībai.*

VPP mērķis ir radīt zināšanu bāzi un cilvēkkapitālu humanitārajās un mākslas zinātnēs, kā arī sociālajās zinātnēs par kultūras daudzveidību un mantojumu, māksliniecisko jaunradi dažādās mākslinieciskās darbības jomās kā Latvijas attīstības resursu dinamiskā un inovatīvā vidē. Pētniecības prioritātes, tostarp kultūrpolitikas kontekstā, ir:

1) kultūras un mākslinieciskās jaunrades procesu, t.sk. sabiedrības iesaistes un līdzdalības, pētniecība vēsturiskā un mūsdienu diskursā, t.sk. izvērtējot to sociālekonomisko ietekmi un kultūras daudzveidības nozīmi;

2) Latvijas kultūras mantojuma, t.sk. Latvijas atmiņas institūciju uzkrātā mantojuma, tā saglabāšanas, pielietojuma un tālāknodošanas problemātikas, pētniecība, t.sk. digitālā pētniecība;

3) kultūras, mākslinieciskās jaunrades un radošo nozaru pārneses efektu pētniecība, atbalstot Latvijas tautsaimniecības ilgtspējīgu attīstību, t.sk. sekmējot kultūras nozaru un radošo industriju piedāvājuma pieejamību, izcilību, kvalitāti, konkurētspēju un eksportspēju;

4) pētniecība un zināšanu bāzes attīstīšana par māksliniecisko jaunradi Latvijas mūzikā, skatuves mākslā, vizuālajā mākslā, dizainā un citās mākslinieciskās darbības jomās, sekmējot pētniecības un mākslinieciskās jaunrades saikni.

 VPP mērķi un uzdevumi ir saistīti ar Latvijas izaugsmes prioritātēm, kas ir noteiktas Zinātnes, tehnoloģijas attīstības un inovācijas pamatnostādnes 2014. – 2020.gadam, tostarp 1. izaugsmes prioritāti: "Efektīvāka pirmapstrādes produktu izmantošana augstākas pievienotās vērtības produktu ražošanai, jaunu materiālu un tehnoloģiju radīšana un pielietošanas dažādošana. Netehnoloģisko inovāciju un Latvijas radošās industrijas potenciāla plašāka izmantošana tautsaimniecības nozaru augstākas pievienotās vērtības produktu un pakalpojumu ražošanai." Pētījuma uzdevumi ir saistīti ar vairāku problēmjautājumu pētniecību, tostarp saskaņā ar Valdības rīcības plānu (uzdevums 36.1. un 71.2) un Kultūrpolitikas pamatnostādņu 2014-2020. gadam "Radošā Latvija" kultūrpolitikas 1.-4.prioritāti. VPP ir vairāki galvenie uzdevumi. Pirmais - nepieciešams izpētīt materiālā un nemateriālā kultūras mantojuma aizsardzības, kopšanas, kā arī mantojuma kopienu līdzdalības prakses; raksturot atmiņas institūciju attīstību mūsdienu tehnoloģisko un sociālo inovāciju kontekstā. Otrais - ir nepieciešama dokumentārā un intelektuālā mantojuma pētniecība, t.sk. digitālā pētniecība, jo Latvijas atmiņas krājumos glabājas iespaidīgs resurss ar starpdisciplināriem pētījumiem humanitārajās un sociālajās zinātnēs, liela daļa, kas ir nepietiekami vai tikpat kā nemaz nav pētīti. Ir jānodrošina pilnvērtīga šī unikālā dokumentārā un intelektuālā mantojuma iekļaušana plašā apritē un sabiedrības un indivīdu zināšanu lokā, t.sk. digitālajā vidē, lai stiprinātu tā lomu valsts attīstībā un kultūrpolitikas veidošanā. Trešais - nepieciešami strapdisciplināri pētījumi par Latvijas radošās industrijas potenciāla plašāku izmantošanu Latvijas tautsaimniecības attīstībai, vienlaikus veicinot inovāciju kultūru kā mākslas, kultūras un sabiedrības inovācijas procesa daļu, tostarp par vizuālās mākslas, dizaina un mēdiju mākslas un citu mākslinieciskās darbības jomu pētniecības un radoši mākslinieciskās prakses mijiedarbības pārnesi, saglabājot un attīstot kultūras kapitālu un kultūras un radošajās industrijās strādājošo cilvēkkapitālu un nodrošinot starptautiski konkurētspējīgu kultūras un radošo industriju attīstību un netehnoloģisko inovāciju. Nepieciešams radīt zināšanu bāzi analizēt un novērtēt kultūras un radošo nozaru pārneses un multiplikatoros efektus Latvijas tautsaimniecības ilgtspējīgas attīstības nodrošināšanā; analizēt skatuves un audiovizuālās mākslas, mūzikas un citu mākslinieciskās darbības jomu jaunrades procesu dinamiku vēsturiskā un mūsdienu kontekstā, kā arī novērtēt šo mākslas jomu lomu aktuālajā kultūras un radošo industriju attīstībā Latvijā, kultūras piedāvājuma kvalitātes, daudzveidības un pieejamības nodrošināšanā.

# **Zemkopības ministrija**

 **Mērķis –** *Veicināt zināšanu ietilpīgu bioekonomikas pamatnozaru un saistīto nozaru ilgtspējīgu un konkurētspējīgu attīstību klimata pārmaiņu apstākļos*

**Mērķa ietvaros veicamie pētījumi:**

1) inovatīvas, riskus mazinošas augu, t.sk. mežu, un dzīvnieku audzēšanas tehnoloģijas ilgtspējīgi, efektīvi un produktīvi izmantojot pieejamos zemes resursus, mazinot un pielāgojoties klimata pārmaiņām;

2) jaunu un inovatīvu augstas pievienotās vērtības kvalitatīvas un funkcionālas pārtikas produktu un nišas produktu izstrādei un tehnoloģiskos risinājumus to ražošanai no tradicionālām un netradicionālām lauksaimniecības augu un dzīvnieku izejvielām un ražošanas blakusproduktiem

3) jaunu un inovatīvu augstas pievienotās vērtības nišas produktu izstrādei un tehnoloģiskos risinājumus ražošanai no koksnes; koksnes biomasas, koksnes pārstrādes blakusproduktu pilnīgai izmantošanai ķīmiskajai pārstrādei un enerģijai;

4) inovatīvus risinājumus zivju resursu atražošanai, to dzīvotņu kvalitātes uzlabošanai un nārsta vietu atjaunošanai, kā arī akvakultūras attīstībai;

5) labākos (izmaksu efektīvākos) risinājumus zemes ilgstspējīgai izmantošanai, cilvēka drošumvides un dzīves telpas kvalitātes uzlabošanai un tautsaimniecības attīstībai, kā arī, lai mazinātu augsnes eroziju, augsnes piesārņojumu, augsnes organisko vielu un bioloģiskās daudzveidības samazināšanos;

6) Bioekonomikas nozaru ilgtspējīgas attīstības un konkurētspējas sociālekonomisko pamatojumu.

# **Satiksmes ministrija**

 **Mērķi –** *1) Noteikt ilgtermiņa politikas ievaru, lai virzītu tehnoloģisko attīstību un investīcijas alternatīvo degvielu ieviešanai, kā arī lai pārliecinātu patērētājus.*

 *2) Veikt visaptverošu pētījumu par velosatiksmi valstī atbilstoši Velosatiksmes attīstības plāna 2018.-2020. gadam 1. rīcības virziena 1.1.pasākumam*

**1) mērķa ietvaros veicamie pētījumi:**

Veikt izvērtējumu par nepieciešamību un ekonomisko pamatojumu sašķidrinātās dabasgāzes uzpildes punktu izveidei ostās (TEN-T pamattīklā), kā arī Liepājas ostā.

- Pētījumā tiek aptvertas TEN-T pamattīkla ostas – Rīga un Ventspils un TEN-T Vispatverošā tīkla Liepājā ostā;

- Pētījuma ietvaros jāveic analīze par esošo situāciju, tajā skaitā pieprasījumu pēc LNG apgādes ar kuģiem;

- Jāizvērtē esošās tendences reģiona ostās;

- Jāizvērtē esošās tendences kuģu būvniecības attīstībā, tajā skaitā arī izmaksas un to samērīgumu par kuģu dzinēju pārveidošanu darbam uz LNG, jāprognozē iespējamais pieprasījums pēc LNG noteiktajās ostās;

- Jāsadarbojas ar Eiropas Komisiju, lai precīzi definētu izmantoto jēdzienu “LNG iekšzemes ūdensceļu kuģu vai jūras kuģu kustība būtu iespējama visā TEN-T pamattīklā.”;

- Jāmodelē LNG punktu izveides iespējas Rīgas un/vai Ventspils un/vai Liepājas ostās, ietverot izmaksas, laika grafiku, uzturēšanas modeli un izmaksas; kā arī iespējamos tehniskos risinājumus (piem. pilna punkta izveidei; apgāde no bunkerkuģiem; apgāde no autotransporta);

- Jāsniedz kopējais novērtējums par LNG punktu izveides izmaksu analīzi;

- Jāizstrādā priekšlikumi par normatīvo aktu izmaiņām, lai nodrošinātu pieņemto regulējumu ieviešanu.

Veikt izvērtējumu par pieprasījumu un izmaksu samērīgumu krasta elektropadevei kuģiem ostās salīdzinājumā ar ieguvumiem, tostarp vides jomā.

- Pētījumā tiek aptvertas TEN-T pamattīkla ostas - Rīga un Ventspils, kā arī TEN-T visaptverošā tīkla Liepājas ostā;

- Pētījuma veicējam ir jāveic analīze par esošo situāciju ar kuģu elektroapgādi;

- Ievērojot noteiktās prasības, jāizvērtē izmaksas saistībā ar elektroapgādes punktu izveidi ostā, kā arī jāmodelē nepieciešamais punktu izveides laika grafiks, kā arī uzturēšanas izmaksas, tajā skaitā definējot uzturēšanas modeli;

- Jāsniedz kopējais vērtējums par elektroapgādes ieviešanu ievērojot izmaksu un ieguvumu samērīgumu, izvērtējot arī ieguvums vides jomā.

Pētījuma veikšana ir nepieciešama, lai zinātniski ekonomiski pamatotu / noraidītu alternatīvo degvielu ieviešanu Latvijas ostās un izpildītu 2014.gada 22.oktobra Eiropas Parlamenta un Padomes 2014.gada 22.oktobra Direktīvu 2014/94/ES par alternatīvo degvielu infrastruktūras ieviešanu.

**2) mērķa ietvaros veicamie pētījumi:**

Īstenojot Māra Kučinska Valdības deklarācijas rīcības plāna (03.05.2016.) pasākumā 20.3. noteikto, ar mērķi integrēt velotransportu kopējā transporta sistēmā un veicināt videi draudzīgu transportlīdzekļu izmantošanu ir izstrādāts Velosatiksmes attīstības plāns 2018.-2020. gadam, kas izsludināts valsts sekretāru sanāksmē 2018.gada 29.martā. Izstrādātajā Velosatiksmes attīstības plānā 2018.-2020. gadam noteikti sekojošie rezultatīvie rādītāji, kas neatspoguļo velotransporta izmantošanas un velosatiksmes attīstību valstī:

1) procentuālais velosipēdistu īpatsvars, kas brauc vismaz vienu dienu nedēļā, no kopējiem valsts iedzīvotājiem;

2) procentuālais velosipēdistu īpatsvars, kas brauc vismaz piecas dienas nedēļā, no kopējiem valsts iedzīvotājiem;

3) velosipēdu ceļu kopgarums valstī un pašvaldībās, km.

Konstatējot, ka valstī kopumā nav precīzu datu par velotransporta daļu kopējā transporta sektorā, jo velotransports statistiski netiek mērīts klasisko transporta līdzekļu uzskaites griezumā - nav iespējams noteikt rezultatīvos rādītājus, kas korekti atspoguļotu velosatiksmes attīstību valstī. Lai veiktu datu iegūšanu un noteiktu rezultatīvos rādītājus, kas korekti atspoguļo velotransporta izmantošanu un velosatiksmes attīstību valstī, nepieciešams veikt visaptverošu pētījumu par velosatiksmi, pētījuma sastāvdaļa būtu velotransportu un velosatiksmes attīstību raksturojošu datu iegūšana.

# **Tieslietu ministrija**

 **Mērķi –** *1)Veicināt latviešu valodas attīstību, sabiedrības kultūru un nacionālās identitātes attīstību un veidošanu, arī stiprināt latviešu valodniecību un nacionālās kultūras vērtības.*

*2) Ar brīvības atņemšanas sodu notiesāto recidīva līmeņa izpēte.*

*3) Civilprocesuālo nodevu sistēmas uzlabošana, balstoties uz pētījumā iegūtajiem rezultātiem, secinājumiem un ieteikumiem.*

*4) Valsts nodrošinātās juridiskās palīdzības sistēmas uzlabošana, balstoties uz pētījumā iegūtajiem rezultātiem, secinājumiem un ieteikumiem*

*5) Valsts nodrošināto uzturlīdzekļu sistēmas uzlabošana, balstoties uz pētījumā iegūtajiem secinājumiem un ieteikumiem.*

**1) mērķa ietvaros veicamie pētījumi:**

Latvijas onomastikā līdz šim uzmanība galvenokārt vērsta vietvārdu pētīšanai, mazāk - personvārdu (priekšvārdu) pētīšanai un apkopošanai. Cilvēka priekšvārds saistās ar noteiktu cilvēku un ir individuāli, vēsturiski, sociāli un arī juridiski vērtējams. Personvārdi ir cieši saistīti gan ar tautas tradīcijām, gan vēsturiskām pārmaiņām katras valsts un tautas dzīvē. Personvārdu izvēle un lietošana ir ne tikai katra indivīda izvēles, bet arī kopumā sabiedriski nozīmīgs jautājums. Tādējādi nepieciešams veikt pētījumu par latviešu tradicionālo vārdadienu sarakstā (kalendārā) iekļauto vārdu (priekšvārdu) vēsturisko attīstību, cilmi, pirmreģistrējuma gadu, vārda deminutīvu, hipokoristiku, analogus vārdus citās valodās, toponīmus, vārda izplatību, kad vārds pirmo reizi ir iekļauts kalendārā, ievērojamas vēturiskas personas ar šādu vārdu, ticējumi par personvārdā nosaukto dienu, uzvārdi, kas saistīti ar personvārdu un citu sabiedrībai noderīgu informāciju. Šobrīd latviešu tradicionālajā vārda dienu sarakstā (kalendārā) ir iekļauti 1019 vārdi. Jaunus vārdus sarakstā iekļauj ik pēc pieciem gadiem (pēdējo reizi jauni vārdi iekļauti 2018.gadā). Tādējādi augstāk minētais pētījums jāveic par kopumā 1019 vārdiem. Primāri izpētītās un apkopotās informācijas lietotājs būs sabiedrība kopumā, tomēr tā būs lietderīga arī zinātniekiem, zinātniskajā darbā ieaistītām personām, akadēmiskajam personālam, studējošiem, zinātniskām institūcijām, valsts pārvaldes institūcijām, u.c.

**2) mērķa ietvaros veicamie pētījumi:**

Notiesāto recidīva līmenis (pēc pilna soda termiņa izciešanas un nosacīti pirms termiņa no soda izciešanas atbrīvotajiem) ir atzīts par vienu no galvenajiem brīvības atņemšanas soda izpildes sistēmas t.sk. resocializācijas sistēmas, kvalitatīvas un efektīvas darbības rādītājiem. 2012.gadā Latvijā pirmo reizi tika veikts pētījums par noziedzīgo nodarījumu recidīvu. Atkārtotu pētījumu par noziedzīgo nodarījumu recidīvu ir plānots veikt, īpašu uzmanību pievēršot šādām mērķgrupām: nepilngadīgie (personas vecumā no 14 līdz 17 gadiem (ieskaitot)); jaunieši (personas vecumā no 18 līdz 25 gadiem (ieskaitot)); sievietes; personas, kas tika iesaistītas atkarību mazināšanas programmā.

**3) mērķa ietvaros veicamie pētījumi:**

Valsts nodeva civilprocesā ir ar Civilprocesa likumu noteikts obligāts maksājums par tiesas spriešanu, līdz ar to ir nepieciešams veikt padziļinātu izpēti tam, kā tās apmēra noteikšana ietekmē nodevas regulējošo funkciju un tiesas pieejamību, kā rezultātā iespējama civilprocesuālo nodevu sistēmas uzlabošana balstoties uz pētījumā iegūtajiem rezultātiem, secinājumiem un ieteikumiem.

**4) mērķa ietvaros veicamie pētījumi:**

Izpētīt valsts nodrošinātās juridiskās palīdzības pieejamības, efektivitātes un kvalitātes kontroles mehānismus

**5) mērķa ietvaros veicamie pētījumi:**

Valsts nodrošināto uzturlīdzekļu izmaksas pieaug ar katru gadu, jo arvien pieaug to vecāku skaits, kas nenodrošina savus bērnus ar Civillikumā noteikto minimālo uzturlīdzekļu apmēru, savukārt regresa kārtībā atgūto uzturlīdzekļu apmērs ir salīdzinoši neliels. Saeimas Budžeta un finanšu (nodokļu) komisijas Demogrāfijas lietu apakškomisija ir norādījusi uz nepieciešamību veikt nekavējošus pasākumus ar mērķi palielināt regresa kārtībā atgūtos uzturlīdzekļus.

Līdz ar to pētījumā būtu nepieciešams veikt izpēti un analīzi par valsts garantēto uzturlīdzekļu izmaksas gadījumiem, apmēru, kārtību, kā arī vērtēt izmaksāto uzturlīdzekļu piedziņas kārtību, gadījumus, piespiedu ietekmēšanas līdzekļu ietekmi uz uzturlīdzekļu maksāšanu, kā arī veikt salīdzinājumu ar citu valstu pieredzi.

# **Vides aizsardzības un reģionālās attīstības ministrija**

**Mērķi –** *1) Viedās pilsētas koncepta izstrāde un pilotēšana Latvijas pašvaldībās, sekmējot pakalpojumu pieejamību pašvaldību iedzīvotājiem, uzņēmējdarbību, iedzīvotāju apmierinātību.*

*2) Latvijas Ainavu kataloga izstrāde, ieverot nacionāla līmeņa ainavu noteikšanu un integrētas vadlīnijas to attīstībai, kā arī ieteikumus ainavu plānošanai reģionālajā un vietējā līmenī.*

*3) Ilgtspējīga teritoriālā attīstība, radot iedzīvotājiem pievilcīgu un kvalitatīvu dzīves vidi atbilstoši demogrāfisko pārmaiņu radītajām izmaiņām apdzīvojuma sistēmā. Depopulācijas risku mazināšana. Tautsaimniecības attīstību un efektīvu pārvaldību veicinoša valsts teritoriālā struktūra.*

*4) Izmantojot jaunāko informāciju par īpaši aizsargājamo sugu un biotopu izplatību un ekoloģiskajām prasībām, izstrādāt zinātnisko pamatojumu nepieciešamo aizsardzības pasākumu plānošanai un veikšanai.*

*5) Klimata politikas īstenošanas veicināšana, tai skaitā nodrošinot Latvijai noteikto siltumnīcefekta gāzu emisiju samazināšanas mērķu izpildi un veicinot noturību pret klimata pārmaiņu negatīvajām ietekmēm izmaksu efektīvā veidā.*

*6) Latvijas teritoriālās jūras un ekskluzīvās ekonomiskās zonas un sateces baseina dabīgās pašattīrīšanās procesu izvērtēšana un kapacitātes kvantificēšana.*

*7) Ilgtspējīga jūras resursu izmantošanas nosacījumu raksturošana un kvantificēšana, ņemot vērā klimata mainības ietekmi.*

**1) mērķa ietvaros veicamie pētījumi:**

VPP ietvaros paredzēta viedās pilsētas koncepta izstrāde Latvijas pašvaldību vajadzībām, risinājumu izstrāde un pilotēšana, izmantojot gan jaunākos zinātniskos sasniegumus, gan arī modernās tehnoloģijas. Papildus tam ir paredzēta mērogošanas plānu izveide izstrādātajiem risinājumiem, kā arī tiek plānots nodrošināt pārmaiņu vadības procesu attiecībā uz sabiedrību un uzņēmējiem viedās pilsētas kontekstā. Tiek plānots, ka pētnieki, pašvaldību pārstāvji un attiecīgo nozaru eksperti, kopā izstrādās un adaptēs digitālos risinājumus transporta, enerģētikas sistēmu un infrastruktūras uzlabošanai, uzņēmējdarbības, drošumspējas, mobilitātes un iedzīvotāju apmierinātības celšanai un uzlabošanai.

**2) mērķa ietvaros veicamie pētījumi:**

Lai uzlabotu ainavu pārvaldību, plānošanu un apsaimniekošanu ir nepieciešams zinātnisks pētījums, kura ietvaros visā valsts teritorijā nacionālajā līmenī tiks novērtētas ainavas un noteikts to potenciāls teritorijas attīstības veicināšanā. Ainavu potenciāla izmantošanai un publiskās pārvaldes iestāžu, pētniecības institūciju un sabiedrības sadarbības uzlabošanai pētījuma ietvaros tiks sagatavots zinātnisks pamatojums jaunu ainavu pārvaldības instrumentu izveidošanai – nacionālas nozīmes ainaviski vērtīgu teritoriju noteikšanai un integrētu vadlīniju izstrādei nacionālas nozīmes ainaviski vērtīgas teritoriju attīstībai. Lai ainavu novērtēšanas rezultātus padarītu pieejamus plašai sabiedrībai, tie tiks publicēti elektroniskā Latvijas ainavu katalogā. Zināšanu padziļināšanai un izpratnes par ainavu vērtību veicināšanai tiks sagatavoti arī ieteikumi ilgtspējīgiem risinājumiem ainavu vērtību saglabāšanai un attīstīšanai reģionālajā un vietējā līmenī.

**3) mērķa ietvaros veicamie pētījumi:**

Latvijā sabiedrības novecošanās un skaitliskā sarukuma apstākļos mainās darba tirgus, mājsaimniecību un iedzīvotāju sociālā struktūra, kā arī pieprasījums pēc sabiedriskajiem pakalpojumiem. Apdzīvojuma sistēma ir svarīgs valsts ilgtspējīgas attīstības un konkurētspējas priekšnoteikums. Apdzīvoto vietu un teritoriju konkurētspēju nosaka dzīves vides pievilcība. To nosaka demogrāfisko un sociāli ekonomisko pārmaiņu raksturs sabiedrībā un vietējo kopienu dzīvē. Depopulācijas un sarūkošas sabiedrības apstākļos jāvērtē pārmaiņas apdzīvojumā, veicinot iedzīvotāju koncentrēšanos galvenajos pakalpojumu centros, nodrošinot demogrāfiskajām un sociāli ekonomiskajām pārmaiņām atbilstošu iedzīvotāju iesaisti ekonomiskajās aktivitātēs.

**4) mērķa ietvaros veicamie pētījumi:**

VPP būs vērsta vairākos virzienos, kas visi nodrošinātu gan ekoloģiski pamatotu, gan ekonomiski izvērtētu lēmumu pieņemšanu bioloģiskās daudzveidības saglabāšanā. Pirmais rīcības virziens būtu saistīts ar zināšanu bāzes palielināšanu vēlamo aizsardzības pasākumu noteikšanai. Bioloģiskās daudzveidības saglabāšanas un aizsardzības pasākumi vēsturiski tiek balstīti uz neiejaukšanās principa, sekmējot dabisko procesu norisi, kā arī piesardzības principa, kas nereti tiek piemērots tikai tādēļ, ka nav pietiekamu zināšanu par atsevišķu sugu / biotopu ekoloģiskajām prasībām. Nepietiekošās zināšanas par ekoloģiskajiem procesiem un ietekmējošiem faktoriem veicina pārlieku striktu aizsardzības pasākumu piemērošanu, kas ilgtermiņā nereti pat kavē vēlamā rezultāta sasniegšanu. Tādēļ būtu nepieciešami pētījumi par iepriekš piemēroto apsaimniekošanas pasākumu ilgtermiņa ietekmi un vēlamo aizsardzības pasākumu modelēšana.

Otrais rīcības virziens saistīts ar klimata pārmaiņu radītiem izaicinājumiem, kas bioloģisko procesos nav pietiekami izvērtēti. Tādēļ nepieciešami pētījumi par klimata pārmaiņu ietekmi uz atsevišķām sugām un biotopiem, lai jau laicīgi noteiktu, vai ir vērts ieguldīt naudu atsevišķos aizsardzības pasākumos, ja aizsardzības pasākumu veikšana nespēj neitralizēt klimata pārmaiņu radītās dabīgās sukcesijas un sugu pārvietošanos.

Trešais rīcības virziens saistīts ar inovatīvu monitoringa metožu izstrādāšanu un aprobēšanu, lai iegūtu kvalitatīvus monitoringa datus, izmantojot jaunākos tehnoloģiskos sasniegumus. Monitoringa metodes būtu attiecināmas gan uz klasisko sugu un biotopu ekoloģisko parametru izvērtēšanu, gan apsaimniekošanas pasākumu ietekmes izvērtēšanu.

Ceturtais rīcības virziens saistīts ar aizsardzības pasākumu paradigmas maiņu no atsevišķu vietu aizsardzības vienlīdzīgā pakāpē uz ekoloģisko tīklu veidošanu un prioritāšu noteikšanu aizsardzības pasākumu plānošanā.

**5) mērķa ietvaros veicamie pētījumi:**

Eiropas Komisija 2018.gada novembrī plāno publiskot Ilgtermiņa zemu siltumnīcefekta gāzu (turpmāk - SEG) emisiju stratēģiju 2050.gadam, kurā tiks ņemti vērā ANO Vispārējās konvencijas par klimata pārmaiņām Parīzes nolīgumā noteiktie ilgtermiņa mērķi. ES ilgtermiņa mērķis 2050.gadam ir samazināt SEG emisijas par vismaz 80%, salīdzinot ar 1990.gadu, kas praksē nozīmē pāreju uz zema oglekļa (gandrīz nulles SEG emisiju) ekonomiku un SEG emisiju neitralitāti, būtiski palielinot oglekļa (CO2) piesaisti uz 2050.gadu. Arī Latvijā notiek darbs pie oglekļa mazietilpīgas stratēģijas 2050.gadam sagatavošanas.

1) Šobrīd SEG emisiju aprēķinu modelis, ko izmanto Latvijā, neiekļauj 2050.gada dimensiju, tādēļ tā aktualizēšana ir ļoti būtiska. Tādējādi viens no pasākuma mērķiem būtu izstrādāt/pilnveidot un praktiski pielietot modernas zinātnisko pētījumu metodoloģijas un modeļus/rīkus, lai izstrādātu Latvijas tautsaimniecību aptverošas klimata pārmaiņu (SEG emisiju samazināšanas) politiku (un politikas pasākumus), kura ir atbilstoša ES 2050 klimata politikai, nodrošina Latvijas adekvātu ieguldījumu ES centienos globālo klimata pārmaiņu samazināšanā, un vienlaikus ņem vērā Latvijas vides, sociālās un ekonomiskās intereses, to skaitā ZIZIMM (zemes izmantošanas un zemes izmantošanas maiņas sektora) integrācija SEG emisiju prognozēšanas rīka struktūrā. Papildus šim ir konstatēts, ka būtu nepieciešams izstrādāt modelēšanas risinājumus klimata izmaiņu mazināšanai no organisko augšņu apsaimniekošanas.

2) Līdztekus klimata pārmaiņu ierobežošanai ļoti būtiski ir veicināt noturību pret klimata pārmaiņu negatīvajām ietekmēm tieši Latvijā, tādēļ ir jāturpina darbs pie risku un ievainojamības novērtēšanas un papildus pielāgošanās pasākumu identificēšanas, lai varētu nodrošināt ES ziņošanas prasības, šobrīd, piemēram, nav veikts risku novērtējums attiecībā uz zivsaimniecības nozari, ko būtu nepieciešams nākotnē veikt.

**6) mērķa ietvaros veicamie pētījumi:**

VPP ietvaros paredzēts veikt pētījumu, lai kvantificētu procesus (ekosistēmas pakalpojumus), kuru rezultātā notiek pārrobežu un Latvijas teritorijā radītā piesārņojuma aizture un transformācija – dabīgās pašattīrīšanās kapacitāte. Latvijai ir jāīsteno pasākumi piesārņojuma slodžu samazināšanai uz jūru, jo būtisks piesārņojošo vielu apjoms, kas radies citās valstīs Baltijas jūras sateces baseinā (pārrobežu piesārņojums), nonāk jūrā caur Latvijas teritoriju. Latvijas pārstāvjiem grūti panākt labvēlīgāku maksimāli pieļaujamo piesārņojuma slodžu uz jūru sadalījumu starp valstīm, jo nav nacionālās metodikas, kā rēķināt slodžu aizturi, līdz šim nav novērtēta ekosistēmas kapacitāte šīs slodzes attīrīt.

Latvijai un citām Baltijas jūras piekrastes valstīm ir jāīsteno pasākumi šo piesārņojuma slodžu samazināšanai, lai līdz 2021.gadam panāktu labu jūras vides stāvokli saskaņā ar ES Jūras stratēģijas pamatdirektīvas un Helsinku konvencijas prasībām. Baltijas jūras ekosistēmas jutīgumu pret ārējo iedarbību nosaka gan dabiskie apstākļi, gan slodze, ko rada antropogēnā ietekme tās sateces baseinā. Galvenā problēma ir eitrofikācija, kas veicina sistēmas funkcionēšanas līdzsvara izjaukšanu un ietekmē bioloģisko daudzveidību. Jūras vidi būtiski ietekmē slāpekļa, fosfora, dzīvsudraba un vairāku citu piesārņojošo vielu ienese no tās sateces baseina. Pētījums nodrošinās VPP “Latvijas ekosistēmu vērtība un tās dinamika klimata ietekmē – EVIDEnT” (2014.-2017.) ietvaros īstenoto projektu pēctecību.

**7) mērķa ietvaros veicamie pētījumi:**

VPP ietvaros paredzēts veikt pētījumu, lai konceptuāli un kvantitatīvi raksturotu jūras resursu izmantošanu, lai tā atbilstu ilgtspējībai, ievērojot klimata mainības tendences un ietekmi. Baltijas jūras resursu izmantošanai inovatīvā veidā jākļūst par vienu no ekonomikas augšupejas faktoriem, ko paredz gan EK iniciatīva „Jūras nozaru izaugsme”, gan Eiropa 2020, gan Latvijas attīstības plānošanas dokumenti, t.sk., izstrādes stadijā esošā Bioekonomikas stratēģija 2030. Tādējādi nepieciešams vienlaikus intensificēt saimniecisko darbību jūrā un nodrošināt jūras resursu ilgtspēju. Papildus pētījums nodrošinās VPP “Latvijas ekosistēmu vērtība un tās dinamika klimata ietekmē – EVIDEnT” (2014.-2017.) ietvaros īstenoto projektu pēctecību.

# **Labklājības ministrija**

 **Mērķis –** *Attīstīt zināšanu bāzi uz pierādījumiem balstītas politikas plānošanai un īstenošanai būtisku sociālās jomas izaicinājumu un aktuālo sabiedrības attīstības tendenču un problēmjautājumu analīzei un risinājumu izstrādei, lai nodrošinātu iedzīvotāju grupu/ sabiedrības vajadzībām piemērotāko risinājuma atrašanu un pamatotu lēmumu pieņemšanu kā nacionālā, tā vietējā līmenī. Valsts pētījumu programmas ietvaros ir jānodrošina rezultātu papildināmība un nepārklāšanās ar 2014.-2017.gada programmu ietvaros veiktajiem pētījumiem un esošajiem pētījumiem citos pētniecības virzienos un fundamentālo un lietišķo pētījumu projektu konkursos apstiprinātājiem pētījumiem.*

Plānotie pētniecības virzieni mērķa ietvaros aptver tādus aktuālus sabiedrības un sociālos aspektus kā:

1. sabiedrības novecošanās kontekstā ar nodarbinātības, sociālo pakalpojumu un sociālā atbalsta nodrošinājuma, valsts budžeta ilgtspējas un demogrāfijas aspektiem;
2. sabiedrības drošumspēja, sociālā atstumtība un nevienlīdzība;
3. kopienas attīstība un sociālā ilgtspēja;
4. sociālās inovācijas cilvēkresursu attīstības veicināšanai;
5. sociālās drošības sistēmas izaicinājumi esošo un nākotnes globālo, nacionālo un lokālo izmaiņu ietekmē (demogrāfija, migrācija, nodarbinātības formas, līdzdalība un aktivitāte u.c.).

Pirmā pētniecības virziena ietvaros pētāmie aspekti, pētījumu uzdevumi:

* ar sabiedrības atjaunošanos un sabiedrības novecošanos saistīto procesu un faktoru analīze, balstoties uz valsts pētījumu programmas „EKOSOC - LV” 2014.-2017.gadam ietvaros izstrādātajām ilgtermiņa attīstības prognozēm un priekšlikumiem;
* aktīvās novecošanās izaicinājumi ilgākam un labākam darba mūžam Latvijā, tai skaitā, gados vecāko iedzīvotāju konkurētspējas stiprināšanas iespējas un subjektīvie un objektīvie ierobežojošie faktori darba tirgū, nodarbinātības un darbavietu kvalitāte, sociālās drošības izaicinājumi, paliekot ilgāk darba tirgū, dažāda vecuma grupu nodarbināto salīdzinošie aspekti u.tml.;

Otrā pētniecības virziena ietvaros pētāmie aspekti, pētījumu uzdevumi:

* indivīdu prakses sociālo problēmu/ riska situāciju risināšanā;
* sociālā drošumspēja – traucējošie faktori, attīstības iespējas;
* darba un ģimenes dzīves savienošana starppaaudžu attiecību un darba tirgus izmaiņu ietekmē, darba un ģimenes stresori;
* sociālās, iespēju un ienākumu nevienlīdzības mazināšana un marginalizēto grupu iekļaušanas veicināšana, tai skaitā, sabiedrības polarizēšanās un iespējamie risinājumi, sociāli-ekonomiskās nevienlīdzības ietekme uz demokrātiju, pārvaldību, tiesiskumu un politiku, sociālās aizsardzības, sociālo investīciju un politiku ietekmes uz resursu pārdali nevienlīdzības mazināšanā novērtējums kontekstā ar darba tirgus un darba attiecību izmaiņām, darba kvalitāti un drošību;
* sociālo slazdu (nabadzības, bezdarba, ekonomiskās neaktivitātes, atkarību u.c.) izpēte, meklējot risinājumus un sadarbības iespējas to mazināšanai;
* personu ar invaliditāti patstāvīgas dzīves iespēju nodrošināšana, tai skaitā,ieguldījumu invaliditātes seku un darbspējas zaudējuma novēršanā ietekme uz indivīdu un tautsaimniecību kopumā (sociālā un monetārā), vides, atbalsta un pakalpojumu sistēmas novērtējums, dzīvesveida un paradumu ietekme uz funkcionālo traucējumu iestāšanos, sieviešu un vīriešu ar funkcionāliem traucējumiem situācijas portretējums, ietekmes uz ģimenes locekļu nodarbinātību, integrāciju sabiedrībā, esošo un nākotnes materiālo nodrošinājumu u.tml. novērtējums;
* sieviešu un vīriešu darba samaksas atšķirību cēloņu padziļināta izpēte, slēptās un atklātās dzimumu diskriminācijas formas – pieredze, darba devēju un darba ņēmēju nostāja, diskriminācijas cēloņi.

Trešā pētniecības virziena ietvaros pētāmie aspekti, pētījumu uzdevumi:

* sociālā kapitāla kopienā veidošana, ietekme uz cilvēku integrāciju, mobilitāti, līdzdalību, sabiedrības individualizācijas ietekme uz kopienas atbalsta sistēmu veidošanos;
* Latvijas sabiedrības vērtīborientācijas un faktoru, kas to ietekmē, analīze kontekstā ar nodokļu nomaksu, sociālo un ekonomisko līdzdalību un atbildību.

Ceturtā pētniecības virziena ietvaros pētāmie aspekti, pētījumu uzdevumi:

* sociālās inovācijas formu attīstības/ pārneses iespējas;
* sociālo inovāciju potenciāla sabiedrības ilgtspējīgas attīstības un drošumspējas stiprināšanā paaugstināšana.

Piektā pētniecības virziena ietvaros pētāmie aspekti, pētījumu uzdevumi:

* nākotnes darba dzīves ietekme uz sabiedrības sociālo un ekonomisko ilgtspēju t.sk. *action research* kā metodes izmantošana sociālās un ekonomiskās ilgtspējas izpētes procesos un politikas plānošanas dokumentu izstrādē;
* reproduktīvā un darbspējīgā vecumā esošu iedzīvotāju ekonomiskā migrācija, sociālo un ekonomisko efektu un ietekmes analīze;
* sociālo pakalpojumu un sociālā atbalsta tvērums – problēmas un risinājumi kontekstā ar demogrāfiskajām attīstības tendencēm, darba tirgus un nodarbinātības formu izmaiņām, migrāciju.
* darba tirgus tehnoloģisko transformāciju (automatizācija, robotizācija, digitalizācija) radīto iespēju un izaicinājumu sociāli iekļaujošas izaugsmes veicināšanā analīze (kontekstā ar sociālo drošību, prasmju apguvi, nodarbinātības iespējām dažādām iedzīvotāju grupām, sociālo un ekonomisko mobilitāti, darba drošību un veselību, darba tirgus polarizāciju, labklājību), šo ieguvumu sadalījums, ietekme uz nevienlīdzību.

# **Veselības ministrija**

**Mērķi –** *1) Pētījumi par neinfekciju slimībām.*

*2) Veselības ekonomikas un sabiedrības veselības jomu attīstība.*

*3) Antimikrobā rezistences pētījumi.*

*4) Translācijas medicīnas attīstība.*

**1) mērķa ietvaros veicamie pētījumi:**

Sirds asinsvadu slimības; onkoloģija; metaboliskās; neiroloģiskās; psihiskās; retās slimības; bērna, mātes un tēva veselība, autoimūnās un reimatiskās slimības. Sabiedrības veselības rādītāji Latvijā būtiski atpaliek no citām ES dalībvalstīm: onkoloģisko pacientu skaits 1,3 reizes lielāks (3,55%) nekā vidēji ES (2,7%). Pirmo reizi par invalīdiem atzīto pacientu skaits 2 reizes pārsniedz ES vidējos rādītājus; 16 545 personām 2015.gadā pirmo reizi noteikta invaliditāte (galvenie cēloņi onkoloģija un sirds asinsvadu slimības).Attālināmās mirstības/novēršamās mirstības (amenable mortality) rādītāji Latvijā ir augstākie ES valstu vidū (2013): Latvijā 320 attālināmās nāves gadījumi uz 100 000 iedzīvotāju; ES valstīs vidēji 119. Mirstība no sirds asinsvadu slimībām Latvijā ir 2,3 reizes lielāka kā vidēji ES valstīs; mirstība no ļaundabīgajiem audzējiem - 1,18 reizes lielāka. Pētījumu rezultātā būtu iespējams uzlabot slimību novēršanu un veikt efektīvu profilaktisko darbu.

**2)** **mērķa ietvaros veicamie pētījumi:**

 Latvijā ir svarīgi izveidot ilgtspējīgas veselības aprūpes finansēšanas un pakalpojumu nodrošināšanas sistēmu ar stabilu finansējumu un efektīvu nozares organizāciju, kurā veselības aprūpes pakalpojumu saņemšana ir pieejama ikvienam Latvijas iedzīvotājam.

**3)** **mērķa ietvaros veicamie pētījumi:**

Antibiotiku rezistences molekulāro un sabiedrības veselības aspektu izpēte, prevencijas plānu izstrāde, dzīvībai bīstamo infekcijas slimību bērniem izpēte. Anitmikrobā rezistence ir globāla problēma, tāpēc Latvijas zinātnieku dalība šajos pētījumos ir ne tikai ieguldījums Latvijas iedzīvotāju veselībā, bet tiem varētu būt arī starptautiska nozīme.

**4) mērķa ietvaros veicamie pētījumi:**

 Jaunāko biomedicīnas zinātnisko sasniegumu aprobācija klīniskajās universitātes slimnīcās un turpmākā ieviešana klīniskajā praksē visā Latvijā. Jaunu zāļu, vielu un medicīnas tehnoloģiju izpēte un ieviešana palielina veselības nozares konkurētspēju pasaulē un veicina valsts ekonomisko izaugsmi.

# **Ārlietu ministrija**

**Mērķis –** *Stiprināt informatīvo bāzi stratēģiski svarīgu valsts ārpolitikas virzienu attīstībai.*

**Mērķa ietvaros veicamie pētījumi:**

Pētījumu rezultātā paredzēts gūt salīdzinošu analīzi par globālu vai reģionālu procesu ietekmi uz Latviju un izstrādāt atbilstošas rīcībpolitikas rekomendācijas. Pasākums vērsts uz pētījumu izstrādi aktuālos Latvijas ārpolitikas virzienos. Pētījumus veiks kvalificētas zinātniskas institūcijas, to rezultāti tiks publicēti un izmantoti rīcbpolitikas rekomendāciju izstrādei. Programmas ietvaros paredzēts izsludināt projektu konkursus četros virzienos: (1) Ekonomiskā diplomātija: Latvijas iespējas un izaicinājumi; (2) Multilaterālisma attīstība un tās ietekme uz Latvijas ārpolitiku; (3) Jaunās tehnoloģijas un ārpolitika; (4) Latvijas reģionālās intereses un iespējas ārpolitikā. Pētījumu programma paredzēta trīs gadu periodam (2019.-2021.gg.). Tās ietvaros notiks regulāra mijiedarbība starp Ārlietu ministriju, Izglītības un zinātnes ministriju, Latvijas Zinātnes padomi un zinātniskajām institūcijām. Pētījumu izstrādē paredzēts iesaistīt ārzemju ekspertus un sadarbības partnerus, organizēt starptautiskas zinātniskas konferences un seminārus. Gan pētījumu projektu attīstības posmā, gan pēc projektu noslēguma paredzēts rīkot pētījumu rezultātu apspriešanu ar pilsonisko sabiedrību, plašsaziņas līdzekļiem, diplomātiem un starptautisko organizāciju pārstāvjiem. Pētījumu īstenošana norādītajos virzienos rada priekšnoteikumus tautsaimniecības attīstībai, nacionālās drošības stiprināšanai un ekonomiskās izaugsmes veicināšanai. Ekonomiskās diplomātijas aktivizēšana un efektivitātes paaugstināšana intensificē ārējos ekonomiskos sakarus, multilaterālisma attīstība pozitīvi ietekmē nacionālo drošību un taupa nacionālos resursus, reģionālās sadarbības attīstība pozitīvi ietekmē tautsaimniecības attīstību. Jauno tehnoloģiju izmantošana ārpolitikā ļauj taupīt finanšu un cilvēkresursus Ārlietu ministrijas sistēmā, kā arī ļauj uzkrāt pieredzi valsts pārvaldes efektivitātes kāpināšanai citos sektoros. Līdz ar to veidojas pamats plašākām strukturālām reformām.

# **II Nozaru ministrijām nepieciešamais papildu finansējums VPP īstenošanai**

|  |  |  |  |  |
| --- | --- | --- | --- | --- |
| Ministrija | 2019.gadā nepieciešamais finansējums, *euro* | 2020.gadā nepieciešamais finansējums, *euro* | 2021.gadānepieciešamais finansējums, *euro* | Turpmāk katru gadu (ja pasākums nav terminēts) |
| KM | 331 700  | 358 450 | 358 450 | 358 450 |
| ZM | 2 000 000 | 2 000 000 | 2 000 000 | 2 000 000 |
| SM 1) mērķis | 70 000 | X | X | X |
| SM 2) mērķis | 90 000 | X | X | X |
| TM | 137 000 | 42 000 | 42 000 | X |
| VARAM 1) mērķis | 1 300 000 | 1 500 000 | 1 500 000 | X |
| VARAM 2) mērķis | 75 000 | 75 000 | 75 000 | X |
| VARAM 3) mērķis | 60 000 | 70 000 | 60 000 | X |
| VARAM 4) mērķis | 600 000 | 600 000 | 600 000 | X |
| VARAM 5) mērķis | 400 000 | 400 000 | 400 000 | X |
| VARAM 6) mērķis | 450 000 | 425 000 | 425 000 | X |
| VARAM 7) mērķis | 420 000 | 425 000 | 425 000 | X |
| LM | 0 | 130 000 | 130 000 | X |
| VM | 1 200 000 | 1 200 000 | 1 200 000 | 1 200 000 |
| ĀM | 200 000 | 200 000 | 200 000 | X |
| **Kopā** | **7 463 700** | **7 425 450** | **7 415 450** | **2 358 450** |